Document ID: /roh_data/filtered/fineweb-2-filterrobots_roh.jsonl.gz/21466

Da principi saja la protecziun dal clima ed ambient fitg impurtant per il turissem. Quai di Ernst Wyrsch, president da la secziun chantunala da HotellerieSuisse. Perquai beneventa el er las ideas en la nova lescha da CO2. Dentant:
Il mumentum da la lescha n'è betg bun. [...] Suenter la pandemia han blers hoteliers sfidas finanzialas.
Cun pli paucs giasts e pli paucas pernottaziun, saja la liquiditad in grond problem. A bleras hotelieras e hoteliers manchian simplamain ils raps per far renovaziuns e sbassar uschia las emissiuns da CO2. Er il sustegn ord ils fonds da la lescha da CO2 na surprenda betg tut ils custs.
Perquai saja la lescha in pau in dilemma per la secziun. Ina parola Na dat HotellerieSuisse Grischun perquai betg or. Tenor Wyrsch vegnian var 60% dals hoteliers e hotelieras a dir Gea, 40% vegnian a dir Na – simplamain perquai ch'ils daners manchian.
Sustegn survegn la lescha da Gastro Grischun. La suprastanza ha decis la parola gea, cuntrari a Gastro Suisse che ha decis la parola na. Tenor il president da Gastro Grischun, Ueli Caluori èsi impurtant da guardar en il futur. A lunga vista gida la lescha da CO2. Sch'ins paja dapli per sgular, na vegnan betg pli paucas persunas tar nus, manegia el. Sch'ils turists sajan dentant ch'i vegnan en ina regiun che guarda sin l'ambient, saja quai in motiv per blers da vegnir tar nus.
Pendicularas cleramain a favur da la lescha
Sumegliant sco la gastronomia, vesan era las pendicularas la situaziun. Las Pendicularas Grischunas sustegnan la lescha sco ellas han confermà envers RTR. Per il mument fan las pendicularas passa 90% da la svieuta durant l'enviern. E cler è che la naiv è essenziala per ina buna stagiun d'enviern. In Gea a la lescha saja perquai logic. In Gea muntass dentant er per las pendicularas dapli custs – ellas sajan dentant pertschartas da quellas consequenzas.
L'uniun tetgala per il turissem GrischunVacanzas, na vul cuntrari a tschellas uniuns betg sa posiziunar. Sin dumonda di Grischun Vacanzas ch'els prendian er uschiglio betg posiziun davart votaziuns federalas.
Dossier online
Sin in clic tut las fatschentas federalas, chantunalas e communalas: rtr.ch/votaziuns